**Latvija sasniedz labus rādītājus publisko pakalpojumu digitalizācijā**

**Latvija  ir digitāli attīstīta valsts gan nodrošināto pakalpojumu, gan sabiedrības prasmju attīstības ziņā, – par to liecina augstie rādītāji publisko pakalpojumu elektronizācijā un to lietojamībā. Tas Eiropas Savienības (ES) un arī pasaules valstu vidū Latvijai ļauj ieņemt augstas vietas dažādos novērtējumos.**

* **8. vieta ES pēc pakalpojumu elektronizācijas rādītājiem**Latvija pašlaik ieņem 8. vietu ES dalībvalstu vidū valsts pārvaldes tiešsaistes pakalpojumu pieejamības ziņā. Vēl 2016. gadā Latvija ierindojās 13. vietā. Sabiedrība portālā www.latvija.lv var saņemt vairāk kā 500 dažādus e-pakalpojumus, piemēram, Valsts sociālās apdrošināšanas aģentūras e-pakalpojumus – [elektroniska pieteikšanās maternitātes vai paternitātes pabalstu saņemšanai](http://www.vsaa.lv/lv/pakalpojumi/elektroniskie-pakalpojumi/e-pakalpojumi-ar-saiti-uz-portalu-latvijalv) vai iesniegt pieteikumu [slimības pabalsta saņemšanai](http://www.vsaa.lv/lv/aktualitates/jaunakas-zinas?id=671), kad ārsts ir noslēdzis elektronisko darbnespējas lapu.
* **Kopš latvija.lv izveides – 800 000 unikālo e-pakalpojumu lietotāju**Pieaug arī e-pakalpojumu izmantošana – kopš vienotā valsts pakalpojumu portāla [www.latvija.lv](http://www.latvija.lv/)  izveides e-pakalpojumus saņēmuši vairāk nekā 800 000 unikālo lietotāju, turklāt katru gadu unikālo lietotāju skaits, kas uzsākuši kādu e-pakalpojumu, palielinās vidēji par 100 000. E-pārvaldes pakalpojumus kopumā izmanto 38 % sabiedrības, kas ir virs ES vidējiem rādītājiem. Pēc izmantošanas biežuma sabiedrībā populārākie e-pakalpojumi portālā www.latvija.lv ir [dzīvesvietas deklarācijas iesniegšana](https://www.latvija.lv/Epakalpojumi/EP15/Apraksts), [informācija par sociālās apdrošināšanas iemaksām](https://www.latvija.lv/Epakalpojumi/EP43/Apraksts) un [elektroniskā pieteikšanās studijām](https://www.latvija.lv/Epakalpojumi/EP42/Apraksts).
* **Gada laikā straujš progress atvērto datu pieejamībā**Latvija strauji progresē atvērto jeb sabiedrībai brīvi pieejamo datu jomā.  ES datu atkalizmantošanas indeksā 2017. gadā Latvija ierindojusies 17. vietā, viena gada laikā sasniedzot vidējos ES rādītājus.  Tas ir 10 vietas augstāk nekā 2016. gadā, kad Latvija starp ES un Eiropas Ekonomiskās zonas valstīm ierindojās 28. vietā.  
  Latvijas Atvērto datu portālā [data.gov.lv](http://mana.latvija.lv/Users/LieneS/AppData/Local/Microsoft/Windows/INetCache/Content.Outlook/45R4PMOP/data.gov.lv) šobrīd ir pieejamas 78 datu kopas no 20 dažādām iestādēm.
* **61 % sabiedrības regulāri izmanto internetbankas pakalpojumus**Latvijas sabiedrība daudz un regulāri lieto internetu, tostarp īpaši bieži tiešsaistē izvēloties saņemt banku pakalpojumus. 2017. gadā internetbanku regulāri izmantojuši 61,2 % Latvijas sabiedrības, ierindojot Latviju 10. vietā ES valstu starpā un 2. vietā Baltijas valstu vidū.
* **Latvija 2. vietā pasaulē pēc mobilā interneta izmantošanas rādītājiem**Latvijā ierindojas otrajā vietā, uzreiz aiz Somijas, pēc mobilā interneta izmantošanas rādītājiem (vidēji 8,2 GB mēnesī). Latvijā sabiedrībā kopumā ir augsta interneta lietojamība – pašlaik to ikdienā lieto vairāk nekā 80 % valsts iedzīvotāju.

Papildu informācija:  
Laura Jansone  
Sabiedrisko attiecību nodaļa  
Vides aizsardzības un reģionālās attīstības ministrija  
Tālr. 67026418  
E-pasts: laura.jansone@varam.gov.lv